Sigana mar 58: Daudi gi Goliath
JO-FILISTIA obiro kedo gi Jo-Israel kendo. Owete Daudi madongo adek koro gin jolweny mag Saulo. Kuom mano, chieng’ moro Jesse wacho ne Daudi ni: ‘Kaw cham kod makate iter ni oweteni. Dhi ine ane kaka gin.’
Daudi kochopo e kambi jolweny, oringo ka odhi kar lweny mondo one owetene. Ratego mogangore ma Ja-Filistia miluongo ni Goliath, biro e nyim Jo-Israel, kendo ojarogi. Osebedo ka otimo mani okinyi kokinyi, kendo odhiambo kodhiambo kuom ndalo 40. Okok matek ni ‘Yier uru ng’ato achiel kuomu mondo oked koda. Ka olocho ma onega, wabiro bedo wasumbini magu. Kata kamano, ka aloye ma anege, ubiro bedo wasumbini magwa. Temuru uyier ng’ato mondo ogore koda une.’
Daudi penjo jolweny moko ni: ‘Ng’at ma onego Ja-Filistiani ma ogolo ni Jo-Israel wich kuot, biro yudo ang’o?’
Jalweny moro dwoke ni: ‘Saulo biro miye mwandu mang’eny, kendo obiro miye nyare mondo obed chiege.’
Kata kamano, Jo-Israel duto oluoro Goliath, nikech ogangore ahinya. Borne kalo fut 9 (chiegni mita 3), to kendo iting’one kuot gi jalweny machielo.
Jolweny moko dhi kendo nyiso Ruoth Saulo ni Daudi dwaro kedo gi Goliath. Kata kamano, Saulo wacho ni Daudi niya: ‘Ok inyal kedo gi Ja-Filistia-ni. In mana wuowi matin, to en osebedo jalweny e ngimane duto.’ Daudi dwoko ni: ‘Ne anego dubu koda sibuor ma ne ting’o rombe wuonwa. Kendo mano ema biro timore ni Ja-Filistiani. Jehova biro konya.’ Kuom mano, Saulo wacho ni: ‘Dhiyo, kendo Jehova mondo obed kodi.’
Daudi ridore e aora to okawo kite abich mapoth, kendo oketogi e kirop jakwath. Bang’ mano, okawo orujre kendo owuok mondo odhi orom gi jal mogangoreno. Goliath kanene, to jare. Oparo ni nego Daudi biro bedo tich mayot ahinya.
Goliath wacho ni: ‘Bi abiya machiegni koda, kendo abiro miyo winy koda le mondo ocham ringre mari.’ Kata kamano Daudi wachone ni: ‘In ibiro kuoma gi ligangla gi tong’ koda dindo, to an abiro kuomi mana gi nying Jehova. Tinendeni, Jehova biro chiwi e lweta mi ananegi.’
Bang’ mano, Daudi ringo ka chomo kama Goliath nitie. Ogolo kidi e kirope, okete e orujrene, kendo owite gi tekone duto. Kidi fuyo ma dhi nyaka e pat wi Goliath, kendo Goliath podho piny to tho! Jo-Filistia kaneno ng’atgi mathuon ka opodho motho, gilokore kendo giringo. Jo-Israel ringo kalawogi, kendo gilocho e lwenyno.
1 Samuel 17:1-54.
Penjo
- Goliath jaro jolweny mag Jo-Israel e yo mane?
- Goliath nigi del maduong’ marom nade, kendo mich mane ma Ruoth Saulo singo ni ng’at mabiro nego Goliath?
- Ang’o ma Daudi wacho ka Saulo nyise ni ok onyal kedo gi Goliath nikech Daudi en mana wuowi matin?
- Kaluwore gi dwoko ma ne omiyo Goliath, ere kaka Daudi nyiso geno mare kuom Jehova?
- Mana kaka inyalo neno e pichano, ang’o ma Daudi tiyogo e nego Goliath, kendo ang’o matimore ne Jo-Filisti bang’ mano?
Penjo mamoko
- Som 1 Samuel 17:1-54.
Ang’o ma ne miyo Daudi bedo ng’at ma jachir, kendo ere kaka wanyalo bedo gi chir kaka en? (1 Sam. 17:37, 45; Efes. 6:10, 11)
Ang’o momiyo Jokristo ok onego obed gi paro mag piem seche ma gin e tuke kata yore mag mor? (1 Sam. 17:8; Gal. 5:26; 1 Tim. 4:8)
Weche ma Daudi ne owacho nyiso nade ni ne en gi yie ni Nyasaye ne dhi konye? (1 Sam. 17:45-47; 2 Weche 20:15)
Kar nyiso mana ni mani ne en piem e kind jolweny makwedore, siganani nyiso ni lwenyni kuom adier, ne en lweny e kind nyiseche manono kod Jehova, Nyasaye madier? (1 Sam. 17:43, 46, 47)
Jo modong’ mowir mo luwo nade ranyisi mar Daudi e keto geno kuom Jehova? (1 Sam. 17:37; Yer. 1:17-19; Fwe. 12:17)
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn ayr_Latn luo_Latn luo_Latn luo_Latn luo_Latn luo_Latn luo_Latn luo_Latn nob_Latn luo_Latn luo_Latn luo_Latn luo_Latn luo_Latn